钦定古今图书集成/明伦汇编/官常典/第488卷 > 杜整
## 钦定古今图书集成/明伦汇编/官常典/第488卷 > 杜整

按《隋书》本传，“整字皇育，京兆杜陵人也。祖盛，魏直阁
将军、颍川太守。父辟，渭州刺史。整少有风概，九岁丁
父忧，哀毁骨立，事母以孝闻。及长，骁勇有膂力，好读
孙吴兵法。魏大统末，袭爵武乡侯。周太祖引为亲信。
后事宇文护子中山公训，甚被亲遇。俄授都督。明帝
时，为内侍上士，累迁仪同三司，拜武州刺史。从武帝”
平齐，加上仪同，进爵平原县公，邑千户。入为勋曹中
大夫。高祖为丞相，进位开府。及受禅，加上开府，进封
长广郡公。俄拜左武卫将军。在职数年，以母忧去职，
起令视事。开皇六年，突厥犯塞，诏遣魏王爽总戎北
伐，以整为行军总管，兼元帅长史。至合川，无卤而还。
整密进《取陈》之策，上善之，于是以行军总管镇襄阳。
寻病卒，时年五十五。高祖闻而伤之，赠帛四百匹，米
四百石，谥曰襄。子楷嗣。